Bogár Roland

**KI MEGY MA?**

egyfelvonásos

ISTVÁN (68 éves, nyugdíjas ipari munkás)

MÁRTA (István testvére, 66 éves, nyugdíjas tanárnő)

JÚLIA (édesanya, 90 éves)

GONDOZÓ SZOLGÁLATIS (csak hang)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Helyszín egy harmadik emeleti lakás, két szoba, konyha, fürdőszoba stb. A nagyszobában*

MÁRTA *(az ablakon nézeget kifelé, maga elé beszél*) Milyen kihalt az utcánk… Mintha egy disztópiában lennénk.

ISTVÁN *(az ágyon fekszik, keze a tarkóját támasztja)*Az meg mi? Magyarul beszélj.

MÁRTA Jól van Pisti, hagyjuk, nem vártam tőled semmit.

ISTVÁN Ahogy akarod. De te kérdezted.

MÁRTA Mi van?! Nem is szóltam hozzád.

ISTVÁN (felül)Na ne mondd má’, vagy magadban beszélsz. Ennyire rossz társaság vagyunk anyukával?

MÁRTA Csak szeretnék nyugodtan nézelődni, ennyi. Ez olyan nagy kérés?

ISTVÁN *(tágra nyílt szemmel)*Hú, jól van, tényleg fejezzük be, nézelődj csak.

*(…)*

ÉDESANYA *(egy másik helyiségből lép be, leül, újsággal a kezében)*Na, gyerekek, lassan elfogy, amit felhalmoztunk. Száraz tésztánk van még meg babkonzervünk. *(az újságot olvasgatja)*

*(…)*

ÉDESANYA Megint összekaptatok? 60 éves korotokra valósággal visszafejlődtetek. Olyanok vagytok, mint a tinédzserek.

MÁRTA Hát Pistivel nem nehéz. Zárva a Pöttyös, nem tud hol vedelni.

ISTVÁN Mert te aztán olyan jól viseled ezt a bezártságot. Hát hiányzik is a Barni meg a Zsolt. Mondjuk a Zsolt még „fiatal”, neki könnyebb, ő legalább oda megy, ahova akar.

MÁRTA Több sört kellett volna venned még a [kijárási] tilalom előtt. Itt rontottad el. Ha ezt tudom, adok rá pénzt, talán nem fogyott volna el három nap alatt.

ISTVÁN Na jól van Márti, hagyjál má’. Nagyon jól megvagyok sör nélkül. Mondjuk, egy kis fröccsöt innék. De azt te is, nem? A Barninak milyen jó fehér bora van, ugye?

MÁRTA Nem volt rossz, bevallom.

ÉDESANYA Hallottátok azt is, amit az elején mondtam?

MÁRTA Én igen, van még tésztánk. Megfőzzem anyu?

ISTVÁN Te tudsz főzni?

MÁRTA Nagyon vicces vagy.

ÉDESANYA Megfőzheted Mártikám. Lekvárunk, diónk is van hozzá.

ISTVÁN És mi lesz azután? Holnap is lesz nap.

MÁRTA Mi lenne? Lemész a boltba.

ISTVÁN Én menjek le Márti? Én? Hatvannyolc éves vagyok. Ne viccelj már.

MÁRTA Te vagy a férfi Pisti. Én is hatvanhat vagyok, veszélyeztetett. Ha egyáltalán lehet hinni ennek.

ISTVÁN És az asztma. Azt is megmondták, hogy a betegek is óvakodjanak, azok kapják el a legkönnyebben.

MÁRTA Nem azok kapják el a legkönnyebben, te hülye. Hanem rájuk a legveszélyesebb.

ISTVÁN Az mindegy. Asztmám van és kész. Én ugyan nem megyek sehová! *(előkotorja az inhalátorát, tüntetőleg beleszippant*)

MÁRTA Nagy szerencséd, hogy kiváltottam neked is a recepteket még a karantén előtt.

ISTVÁN Meg is köszöntem, nem?

MÁRTA De-de…

*(…)*

MÁRTA Vesebajjal én se fogok kint futkározni. Ha az utca végén kilépünk a főútra, hemzsegnek az emberek a járdán.

*cseng Márta telefonja*

ISTVÁN *(félre)*Az előbb még aszontad, hogy tök kihalt minden.

*Márta felveszi a telefont*

MÁRTA *(a telefonba)*Szia kislányom! Hogy vagytok?... Én jól vagyok, köszönöm… Mama is jól van, Pista is, persze. Nem, még van mindenünk. Éppen tésztát főzök… Lekváros tészta. Ti jártok boltozni?... Vigyázzatok ám Petikére… Jaj, alig várom már, hogy gyertek. *(körbe pillant)* De lehet, hogy inkább majd én utazom le hozzátok… Persze add csak…Szia Petikém, jó kisfiú vagy?...Hogy megy a tanulás?...Jól van, nem furcsa ez az internetes tanulás…Persze, ti már mindenhez értetek. De azért hiányzik az iskola?... Neem? Hát a haverok?...Na, azért… Jól van Peti nem is zavarlak, tanuljál csak kisfiam. Meg anyának fogadj ám szót!...Jól van, szia-szia!... Persze vigyázunk magunkra, ki se mozdulunk. De ti is ám, csak óvatosan mászkáljatok…Szia, vigyázzatok magatokra! *(lerakja a telefont)*

ÉDESANYA Petra volt?

MÁRTA Igen. Később majd hív még, akkor átadom a telefont, jó anyu? Éppen a városba készül. Petike meg tanul… Jó hogy én már ebből kimaradok.

ISTVÁN Te? Miből?

MÁRTA Hát ebből a távoktatásból.

ISTVÁN Hát igen, sose voltál egy műszaki zseni.

MÁRTA Nem is szorultam rá János mellett.

ISTVÁN Az már igaz. Isten nyugosztalja. Ő se érte meg ezt az őrületet. Ezrek halnak meg, nincs liszt, élesztő, WC-papír…

MÁRTA Dehogy halnak meg ezrek.

ISTVÁN Jól van, de sokan. Megmondta a Robi is, hogy olaszba tömve vannak a hullaházak. Csak ez a gyerek nehogy elkapja ott.

ÉDESANYA Egyébként papírunk is kevés van. Már csak két guriga.

ISTVÁN Hogy a francba, mikor nektek mindig szorulásotok van.

MÁRTA *(gúnyosan)*Jaj Pisti, nem csoda hogy elváltál.

ISTVÁN Elváltam igen, és akkor?

MÁRTA Semmi, csak megjegyeztem.

*Édesanya közben kimegy*

ISTVÁN Tudod, hogy nem csak én tehetek róla.

MÁRTA Igen, ne haragudj.

ISTVÁN Nem haragszom… De majd lemehetnél a boltba.

MÁRTA Már ne is haragudj, de miért én?

ISTVÁN Nézd! Én nem mehetek le. Hatvannyolc éves vagyok, már majdnem hetven. Asztmám is van. Anyukát meg azért még se küldhetjük le.

MÁRTA Ne szórakozz már, én le nem megyek abba a fertőbe, nem teszem ki magam ennek.

ISTVÁN Azt mondtad, nem halnak meg sokan, most akkor mi van? Mégis?

MÁRTA Én is veszélyeztetett vagyok, nem érted?! Te annyit ittál már életedben, hogy teljesen fertőtlenített vagy.

ISTVÁN Megmondták a tv-ben, hogy az nem számít… Meg különben is, nem is ittam soha annyit.

MÁRTA Nem számít. Ne legyél már ilyen töketlen. Veszel fel maszkot, megmosod a kezed, aztán kész. Különben is, nemrég még meccsre akartál menni, akkor nagy volt szád. Aztán amikor végre lefújták azt a hülye focit, akkor meg behúztad füled-farkad. Addig nem nagyon vetted komolyan.

ISTVÁN Hát szívesebben lennék ott az biztos… Minthogy itt veled kínlódjak.

MÁRTA Hát köszönöm szépen! Bárcsak Petráéknál ért volna a karantén.

ISTVÁN Mindig mondják neked, hogy költözz oda.

MÁRTA Hát, ha nem lenne anyu…

ÉDESANYA *(bekiabál)*Felteszem a tésztát főni.

MÁRTA Jaj anyu, mondtam, hogy megcsinálom.

ÉDESANYA *(bejön, leül az újsághoz)* Nem fáradság.

ISTVÁN Én már mondtam korábban is, hogy én itt vagyok vele.

MÁRTA Hát itt vagy, ja, csak hát azért… így nyugodtabb vagyok.

ISTVÁN Engem meg szinte kikészítesz.

MÁRTA Na menj ám a tudod hová.

ISTVÁN De ha már így alakult, drága húgom, akkor megkímélhetnéd az öreg bátyádat, és leugorhatnál venni valamit. Csinálhatnánk egy jó kis rántott húst, már nagyon unom ezeket a semmilyen kajákat. A tésztától éhes maradok, a babkonzervtől meg csömöröm van.

ÉDESANYA Édes fiam, csak két nap ettünk babkonzervet.

ISTVÁN De akkor ebédre meg vacsorára is.

MÁRTA Senki nem kötelezett rá… De Pisti, ha sokat válogatsz, akkor menj le te a boltba. De élelmiszert is vegyél ám.

ISTVÁN Nem mennél le most te? Én meg majd legközelebb.

MÁRTA Ne szórakozz már, ilyen veseproblémákkal én nem megyek sehova. Petra is fejmosásban részesítene. Most ígértem meg neki, hogy nem megyek ki.

ISTVÁN Na hát engem meg a Robi szidna le. Mondjuk, úgy se mondanám el neki.

MÁRTA A fiad biztos nagyon értékelné, hogy a kedvenc nagynénjét küldted ki az utcára, ráadásul még hazugság is lenne.

ISTVÁN Jó’ van, na. Onnan Olaszországból nem érne el ide a mérge.

MÁRTA Javíthatatlan vagy… Tudod mit Pisti, adok én neked pénzt, csak menj le a boltba, de maszkot vegyél ám fel. Felőlem csirkemellet is vehetsz, kirántjuk. (legyint) De nem bánom, még sört is. Meg nekem joghurtot.

ISTVÁN Nem kell énnekem a te pénzed, van nekem is. De én nem megyek le. Ezt már leszögeztem.

*(…)*

MÁRTA Kopogjunk át a szomszédba. A Vince Krisztiék elég rendesek.

ISTVÁN Tessék, mi tart vissza?

MÁRTA Én nem, állandóan maszk nélkül lófrálnak. Múltkor is láttam az ablakból.

ISTVÁN Na látod, hát akkor én se.

ÉDESANYA Most, hogy mondjátok, a szomszéd házban a Margitnak is ők vásároltak be.

ISTVÁN Anya, aztán te mikor beszéltél a Margittal?

ÉDESANYA Hát telefonon fiam.

ISTVÁN Aha.

ÉDESANYA Mekkora szerencse, hogy ma már mindenkinek van. Különben aztán tényleg el lennénk vágva mindentől.

MÁRTA Hát, ha még okostelefonod lenne anyu.

ÉDESANYA Nekem már olyan nem kell.

ISTVÁN *(felnevet)* Te se tudnád kezelni Márti.

MÁRTA Nekem se kell… Viszont felhívhatnád a haverodat.

ISTVÁN A Barnit? (kezével ivást imitál) Innál egy jó kis fröcsikét, mi?

MÁRTA Nem, hanem az ifjú titánt.

ISTVÁN A Zsoltot? Aztán minek?

MÁRTA Na szerinted? Természetesen kifizetjük majd neki.

ISTVÁN Ó, Márti! A Zsolt majd szerinted a kerület másik végéből ide fog cipekedni.

MÁRTA Hát a kocsmába el tud jönni.

ISTVÁN Meg az dolgozik látástul vakulásig, örül, ha hazaér szerencsétlen. Lassan többet van a boltba’.

MÁRTA Azért egy kérdést megér.

ISTVÁN Nem kérek én ilyesmit tőle. Punktum!

MÁRTA Akkor haljunk éhen, cseszd meg!

ÉDESANYA Dehogy halunk éhen. Borzasztóak vagytok.

ISTVÁN Pedig biztos meghosszabbítják a tilalmat.

*az édesanya kimegy*

ISTVÁN Amúgy meg, a Barni is kint lézeng. Múltkor telefonáltunk. Mondjuk olyan egészséges, mint a makk.

MÁRTA Hát akkor meg, szólj neki.

ISTVÁN Hogyne, aztán még ide hozza ezt a nyavalyát… De neked is vannak ám barátosnéid. Meg talán udvarlóid is, nem?

MÁRTA Honnan veszed te azt Pisti?

ISTVÁN (sietősen)Jóvan-jóvan.

*(…)*

ISTVÁN Különben, most nem azért, mintha le akarnám küldeni… de anyu a legegészségesebb közülünk.

MÁRTA Meg a legöregebb is.

ISTVÁN Az igaz… *(fejét fogja)* Három ilyen szerencsétlen összezárva, bazmeg!

MÁRTA *(állát a kezébe fogja)*De ha logikusan gondolkodunk… Mi betegek vagyunk. Meg hát elég idősek is. Anyu meg csak szimplán kilencven éves… De ő hurcolkodjon!?

ISTVÁN Nem muszáj egybe. Fordulhat kettőt is.

MÁRTA Még valami baja esik.

ISTVÁN Egyébként… anyuka mikor volt utoljára dokinál?

MÁRTA Honnan tudjam, van vagy tíz éve.

ISTVÁN Anyánk olyan, mint a vas. Max csonttörése volt. Én más bajára nem emlékszem.

MÁRTA Én se. De azt azért mégse tehetjük.

ISTVÁN Igazad van.

*(…)*

MÁRTA De ha meg se kérdezzük…

ISTVÁN Én biztos nem, lesülne a pofámról a bőr.

*(…)*

MÁRTA Akkor majd én, nem lehet rád bízni semmit.

ISTVÁN Jól mondod, kérdezd csak meg te.

*(…)*

MÁRTA *(elcsukló hangon)*Jaj, nem tudom.

ISTVÁN Patthelyzet.

MÁRTA Honnan ismersz te ilyen szavakat?

ISTVÁN *(csak rápillant Mártára)*

*az édesanya bejön, István és Márta szemlesütve*

ÉDESANYA *(leül megszokott helyére)*Akkor feltettem a tésztát.

MÁRTA Mondtam anyu, hogy majd én.

*(…)*

*István és Márta egymásra pillantgatnak, majd szinte egyszerre szólalnak meg*

ISTVÁN Anyuka…

MÁRTA Anyu…

*(…)*

ÉDESANYA Na mondjátok?

MÁRTA Tudod anyu… tudod, hogy mi betegek vagyunk.

ÉDESANYA Hát persze, hogy tudom. Ezért is mondtam már nektek, hogy ne kepesztessetek. Te se Pisti. *(mutatóujjával fegyelmet int)* Nehogy felbátorodj a barátod példáján!

ISTVÁN *(fejét rázza hevesen)*Ja, én nem anyu.

MÁRTA *(megkönnyebbült mosoly az arcán)*Akkor jó. Mert…

ISTVÁN *(az édesanyjára néz)*Te hogy érzed magad? Nem fáj semmid?

ÉDESANYA Hát, mint eddig. Koromhoz képest prímán. *(nevetve)* Most miért kérded?

ISTVÁN *(vállat vonva)*Ja, hát csak úgy kérdeztem.

MÁRTA Hála Isten, hogy te jól vagy.

ÉDESANYA Jaj lányom, mi jött rátok.

ISTVÁN Aggódunk anyukáért.

ÉDESANYA Jól van, jól van. Ne féltsetek engem.

*Márta és István egymásra nézeget*

ISTVÁN Anya… Én mondtam a Mártinak, hogy ez tiszta hülyeség…

*édesanya érdeklődve, Márta rosszallóan néz Istvánra*

ISTVÁN Arra gondolt, hogy…

MÁRTA *(hevesen)*Én nem gondoltam semmire!

ÉDESANYA *(szemöldökét felhúzza)*Rosszul vagytok?

MÁRTA Nem dehogy is… Csak tudod… Mi nem vagyunk egészségesek.

ÉDESANYA Tudom, ezt már megbeszéltük. Eddig is tudtam.

*szól a kapucsengő*

ÉDESANYA *(kimegy)*Majd én…

*(…)*

*István és Márta arcukat, homlokukat simítgatják*

MÁRTA Milyen sunyi vagy Pisti!

ISTVÁN Megbeszéltük, hogy te mondod.

*ajtócsengő, nyílik az ajtó, István és Márta kifelé fülelnek*

GONDOZÓ SZOLGÁLATIS *(csak hang)*Jó napot kívánok, a kerületi gondozó szolg… Csókolom Júlia néni. Meg tetszik ismerni? Az idősek napján…

ÉDESANYA Persze-persze. A Péter bácsi unokája vagy nem?

GONDOZÓ SZOLGÁLATIS *(csak hang)*Igen-igen. Hogy tetszik lenni? Meghoztam az ellátmányt.

ÉDESANYA Jól vagyok köszönöm. Mennyivel tartozom?

GONDOZÓ SZOLGÁLATIS *(csak hang)*Ez most 10.205 forint. Itt a blokk.

ÉDESANYA Körülbelül ennyit számoltam előre… Köszönjük szépen!

GONDOZÓ SZOLGÁLATIS *(csak hang)*Szívesen, máskor is. Akkor a telefonszámot tudja?

ÉDESANYA Igen-igen.

GONDOZÓ SZOLGÁLATIS *(csak hang)*Rendben van. Akkor vigyázzon magára, csókolom, minden jót!

ÉDESANYA Szervusz, köszönöm, minden jót!

*István és Márta megszégyenülve ülnek, az édesanya bemegy*

MÁRTA Anyu, ezt te intézted? De hát…

ÉDESANYA Nem, a miniszterelnök.

ISTVÁN De honnan szedted te ezt?

ÉDESANYA Hát lelkem, a postáért meg az újságért is én járok le.

*Sötét*

2020.04.14.